Robert Antoine Pinchon

Robert Antoine Pinchon ( 01/07/1886 koe Rouen - 09/01/1943 koe Bois-Guillaume ) tir francaf direlitevaf lingesik ke toelafa oxila ke Rouen Serna. Mali san-lerdda, ton jemakevaf martig kobaveyer voxe van lageva meviele arjoyaweyer ise dun tiyir ke direlitevafa serna. Moni 1903 gan François Depeaux albapasik va yamba zo katcalar. Dene Depeaux, Pinchon do Albert Lebourg is Camille Pissarro is Claude Monet jontikviele flideyer.

Pinchon nope intyona trutca va Seine bost is yon patectoy ke Normanda tulon zo grupecker.

 Blirizva 
Nazbeikye ke Robert Pinchon felusik is wenyaf malyopasik, jotaf Robert Antoine Pinchon gan lingera zo jekur. Wetce abditcaf fitcik, ba san-balemda va yona taneafa trutca bak 1900 wonar.

Pinchon koe olda ke Rouen azu yambabema vayar. Va yambabontay koe Rouen mali 1903 paker. Kaikion, koe Le Havre is Paris dere zo wonar.

Bak 1907, Pinchon tir tan zabdusik va Lospa dem Barsanik, i dem meruptes yambik don André Derain is Raoul Dufy is Henri Matisse is Maurice de Vlaminck.

Tixayan bak Taneafa Tamavageja, bak Marne meld zo bakar. Kaikion bak Verdun meld zo gralomer.

« Lingesik va afi is fitcapaf ksevasik,  Pinchon kan blieduca ke intaf lingak is gedeluca ke intafa ligerinda, va korarureem va normandaf patectoy muxanyar, is va sizunta ke awalt mo widava ok sizuntas tey ke muvugal ».

 Trutca 

 Dere rupec 

 Stragela 

Pinchon (Robert Antoine)
Pinchon (Robert Antoine)